KIRJALLINEN KYSYMYS E-1410/02

esittäjä(t): Bart Staes (Verts/ALE) komissiolle

(23. toukokuuta 2002)

Aihe: Kilpailun vääristyminen sisämarkkinoilla luvattoman valtiontuen vuoksi

Nyt kun Euroopan postimarkkinoita on vapautettu hieman lisää ja monopoleja kavennetaan entisestään, tulisi myös ratkaista ongelmat, jotka koskevat mm. postilaitosten monopolituloistaan kaupalliselle toiminnalle antamaa tukea ja entisten valtion postilaitosten harjoittamaa hallitsevan aseman väärinkäyttöä. Yhteisön direktiiveistä ei kuitenkaan vieläkään selviä, mikä on lain mukaan sallittua ja mikä ei.

Belgian Post Group suuntautuu yhä enemmän kaupalliseen toimintaan. Tässä yhteydessä voidaan kysyä, onko siitä jotain hyötyä ja myös kuinka tämä toiminta rahoitetaan.

Sama koskee ABX:ää, joka on Belgian rautateiden NMBS:n logistiikasta vastaava jaos. Tämä pakkauspalvelu tuottaa tappiota ja kuuluu siis NMBS:ään. Se sai 22. helmikuuta 2002 jälleen tältä valtion yritykseltä 50 miljoonan euron lainan, jonka Belgian ministerineuvosto sinetöi.

Asian, jossa Saksan postilaitosta syytetään valtiontuen laittomasta vastaanotosta, ja jota voitaisiin käyttää ennakkotapauksena mainituissa Belgian tapauksissa, käsittely on jatkunut jo vuosia ilman lopullista tuomiota.

1. Mikä on komission kanta näiden kehitysten suhteen, jotka ovat lopulta vastoin komission tarkoitusta luoda yhtenäismarkkinat?

2. Mihin toimiin komissio aikoo lähiaikoina ryhtyä näiden todella konkreettisten asioiden suhteen?

Mario Montin komission puolesta antama vastaus

(2. heinäkuuta 2002)

Postimonopolien avautuminen kilpailulle etenee asteittain, ja tulevia vuosia luonnehtii postin monopolipalveluiden ja kilpailulle avoimien palveluiden rinnakkaiselo. Näissä olosuhteissa komissio aikoo pysyä erittäin valppaana, jotta monopolin haltijat eivät käytä hyväksi monopoliaseman antamia resursseja tai muita käytössään olevia valtion resursseja saadakseen määräävän aseman myös kilpailulle avoimilla markkinoilla.

Kahden viime vuoden aikana komissio on osoittanut valppautensa. Tämä on tarpeen, sillä kuluttajien ja Euroopan teollisuuden edut vaativat uudenaikaisia ja kilpailukykyisiä postipalveluita. Sähköinen kaupankäynti ei voi kehittyä Euroopassa ilman hyvin kehittynyttä postinjakelua.

Komissio onkin hyväksynyt joulukuun 2000 ja kesäkuun 2002 välisenä aikana yhteensä kuusi postialan päätöstä:

- Joulukuussa 2000 komissio hyväksyi Italiaa koskevan päätöksen, jossa vahvistettiin, että innovatiivisia uusia palveluita, kuten tietyn aikataulun mukaisesti toimitettavia multikirjepalveluita, ei voida sisällyttää postimonopoliin. Tällaisissa uusissa palveluissa olisi päästävä avoimeen kilpailuun, joka perustuu ansioihin.

- Maaliskuussa 2001 komissio määräsi sakon Deutsche Post AG:lle (DPAG), koska se oli käyttänyt määräävää asemaansa väärin myöntämällä uskollisuusalennuksia miltei kaikille saksalaisille postimyyntiyrityksille. Komissio asetti myös säännön, jonka mukaan monopoliasemasta saatuja tuloja ei tulisi käyttää saalistushinnoittelupolitiikan rahoittamiseen kilpailulle avoimilla markkinoilla.

- Heinäkuussa 2001 komissio teki DPAG:tä koskevan päätöksen ja määritti olosuhteet, joissa postimonopolin haltija ei voi periä kotimaan postimaksua saapuvalta ulkomaanpostilta.

- Lokakuussa 2001 tehdystä Ranskaa koskevasta päätöksestä kävi ilmi komission huoli siitä, että hallituksen on sopivalla ja riippumattomalla tavalla säänneltävä ja valvottava postimonopolin haltijaa.

- Joulukuussa 2001 komissio teki päätöksen, jonka mukaan Belgian postilaitos La Poste rikkoi EY:n perustamissopimuksen 82 artiklaa asettamalla monopolin alaisista kirjepostimaksuista myönnetyn alennuksen ehdoksi uusia yritystenvälisiä postipalveluja (B2B) koskevan lisäsopimuksen tekemisen. Uudet palvelut kilpailevat yritystenvälisten asiakirjavaihtopalvelujen kanssa, joita yksityiset yritykset tarjoavat.

- Kesäkuussa 2002 komissio sai päätökseen DPAG:n valtiontukea koskevan tutkintansa ja sai selville, että DPAG käytti 572 miljoonaa euroa valtiolta julkisten palveluidensa rahoittamiseen saatuja varoja voidakseen viiden vuoden ajan jatkaa kilpailulle avoimien ovelta ovelle pakettipalvelujensa myymistä alle tuotantokustannusten. Komission mielestä palveluiden myymistä alle tuotantokustannusten ei voida pitää DPAG:lle uskottuihin julkisiin palveluihin kuuluvana toimintana. Siksi se päätti, että tämä 572 miljoonan euron menetys on yhteismarkkinoille soveltumatonta tukea, joka on perittävä takaisin.

Kaikista tehdyistä päätöksistä käy ilmi, että komissio ei hyväksy sitä, että vakiintuneet postipalvelujen tarjoajat käyttävät hyväkseen monopoliasemaansa eliminoidakseen aktiiviset kilpailijat sellaisilta postimarkkinoilta, jotka ovat avoinna kilpailulle. Ne ovat hyödyllisiä ennakkotapauksia ja antavat julkisille postitoiminnan harjoittajille osviittaa komission poliittisesta päämäärästä eli kilpailun suojelemisesta kilpailulle avoimilla postimarkkinoilla, jotka ovat postimonopolista erillisiä mutta samalla sitä lähellä.